CELEX: 32006D1009
Language: da
Date: 2006-12-22 00:00:00
Title: 2006/1009/EF: Kommissionens beslutning af 22. december 2006 om afvisning af at optage dimethenamid i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder dette aktivstof (meddelt under nummer K(2006) 6895)   (EØS-relevant tekst)

28.12.2006   
            
            
               DA
            
            
               Den Europæiske Unions Tidende
            
            
               L 379/125
            
         KOMMISSIONENS BESLUTNING
   af 22. december 2006
   om afvisning af at optage dimethenamid i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder dette aktivstof
   (meddelt under nummer K(2006) 6895)
   (EØS-relevant tekst)
   (2006/1009/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler (1), særlig artikel 8, stk. 2, fjerde afsnit, og
   ud fra følgende betragtninger:
   
               (1)
            
            
               I henhold til artikel 8, stk. 2, i direktiv 91/414/EØF kan en medlemsstat i en periode på 12 år fra datoen for meddelelsen af direktivet tillade markedsføring af plantebeskyttelsesmidler, der indeholder aktivstoffer, som ikke er opført i bilag I til direktivet, og som allerede var på markedet to år efter meddelelsen heraf, mens disse stoffer gradvist undersøges inden for rammerne af et arbejdsprogram.
            
         
               (2)
            
            
               Ved Kommissionens forordning (EF) nr. 451/2000 (2) og (EF) nr. 703/2001 (3) er der fastsat nærmere bestemmelser for iværksættelsen af anden fase af det arbejdsprogram, der er omhandlet i artikel 8, stk. 2, i direktiv 91/414/EØF, ligesom der opstilles en liste over aktivstoffer, som skal vurderes med henblik på eventuel optagelse i bilag I til direktiv 91/414/EØF. Denne liste omfatter dimethenamid.
            
         
               (3)
            
            
               Dimethenamids virkninger på menneskers sundhed og miljøet er blevet vurderet i henhold til forordning (EF) nr. 451/2000 og (EF) nr. 703/2001 for en række anvendelsesformål, som anmelderen har foreslået. Ved disse forordninger udpeges endvidere de rapporterende medlemsstater, som skal forelægge Den Europæiske Fødevaresikkerhedsautoritet (EFSA) deres vurderingsrapporter og henstillinger, jf. artikel 8, stk. 1, i forordning (EF) nr. 451/2000. For dimethenamid var den rapporterende medlemsstat Tyskland, og alle relevante oplysninger blev forelagt den 16. oktober 2003.
            
         
               (4)
            
            
               Medlemsstaterne og EFSA har underkastet vurderingsrapporten et peer review, og den blev forelagt Kommissionen den 15. december 2005 i form af EFSA's konklusioner vedrørende peer reviewet af vurderingen af pesticidrisikoen ved aktivstoffet dimethenamid (4). Denne rapport er blevet behandlet af medlemsstaterne og Kommissionen i Den Stående Komité for Fødevarekæden og Dyresundhed, og behandlingen blev afsluttet den 23. maj 2006 med Kommissionens reviderede vurderingsrapport om dimethenamid.
            
         
               (5)
            
            
               Der er i forbindelse med evalueringen af dette aktive stof afdækket visse potentielle problemer. Disse vedrører især aktivstoffets skæbne og opførsel i miljøet og den dermed forbundne risiko for forurening af grundvandet som følge af dannelse af uidentificerede forbindelser ved nedbrydning i jord, med en potentiel gennemsnitlig årlig koncentration af perkolater på over 0,1 μg/l. Dertil kommer, at det på grund af manglen på oplysninger om ovennævnte nedbrydningsprodukter ikke har været muligt at afslutte vurderingen af risikoen for forbrugerne.
            
         
               (6)
            
            
               Kommissionen opfordrede anmelderen til at kommentere resultaterne af peer reviewet og oplyse, hvorvidt han havde til hensigt at fastholde sin ansøgning om at få stoffet optaget i bilaget. Anmelderen fremsatte sine bemærkninger, og Kommissionen har gennemgået disse nøje. Selv med de fremsatte argumenter kan ovennævnte problemer stadig ikke siges at være løst, og de vurderinger, der er foretaget på baggrund af de forelagte oplysninger og evalueret på EFSA's ekspertmøder, har ikke underbygget forventningen om, at plantebeskyttelsesmidler, der indeholder dimethenamid, under de foreslåede betingelser for anvendelse generelt opfylder kravene i artikel 5, stk. 1, litra a) og b), i direktiv 91/414/EØF.
            
         
               (7)
            
            
               Dimethenamid bør derfor ikke optages i bilag I til direktiv 91/414/EØF.
            
         
               (8)
            
            
               Det bør sikres, at eksisterende godkendelser af plantebeskyttelsesmidler, der indeholder dimethenamid, trækkes tilbage inden for den fastsatte frist og ikke forlænges, og at der ikke gives nye godkendelser for sådanne produkter.
            
         
               (9)
            
            
               Enhver begrænset frist til at bortskaffe, opbevare, afsætte eller anvende bestående lagre af plantebeskyttelsesmidler, der indeholder dimethenamid, og som er godkendt af medlemsstaterne, bør ikke overstige 12 måneder, således at bestående lagre højst kan anvendes i yderligere én vækstsæson.
            
         
               (10)
            
            
               Denne beslutning er ikke til hinder for, at Kommissionen på et senere tidspunkt træffer foranstaltninger for dette aktivstof inden for rammerne af Rådets direktiv 79/117/EØF af 21. december 1978 om forbud mod markedsføring og anvendelse af plantebeskyttelsesmidler indeholdende visse virksomme stoffer (5).
            
         
               (11)
            
            
               Denne beslutning er ikke til hinder for, at der kan indgives en ansøgning i henhold til artikel 6, stk. 2, i direktiv 91/414/EØF med henblik på en eventuel optagelse af dimethenamid i dets bilag I.
            
         
               (12)
            
            
               Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed —
            
         VEDTAGET FØLGENDE BESLUTNING:
   Artikel 1
   Dimethenamid optages ikke i bilag I til direktiv 91/414/EØF som aktivstof.
   Artikel 2
   Medlemsstaterne sørger for følgende:
   
               a)
            
            
               Godkendelser af plantebeskyttelsesmidler, der indeholder dimethenamid, trækkes tilbage senest den 22. juni 2007.
            
         
               b)
            
            
               Fra den 28. december 2006 gives der ikke godkendelse eller forlænget godkendelse af plantebeskyttelsesmidler, der indeholder dimethenamid, i henhold til undtagelsesbestemmelsen i artikel 8, stk. 2, i direktiv 91/414/EØF.
            
         Artikel 3
   Eventuelle frister, som medlemsstaterne indrømmer i henhold til artikel 4, stk. 6, i direktiv 91/414/EØF, skal være så korte som muligt og udløbe senest den 22. juni 2008.
   Artikel 4
   Denne beslutning er rettet til medlemsstaterne.
   
      Udfærdiget i Bruxelles, den 22. december 2006.
      
         
            På Kommissionens vegne
         
         Markos KYPRIANOU
         
            Medlem af Kommissionen
         
      
   
   
      (1)  EFT L 230 af 19.8.1991, s. 1. Senest ændret ved Kommissionens direktiv 2006/136/EF (EUT L 349 af 12.12.2006, s. 42).
   
      (2)  EFT L 55 af 29.2.2000, s. 25. Senest ændret ved forordning (EF) nr. 1044/2003 (EUT L 151 af 19.6.2003, s. 32).
   
      (3)  EFT L 98 af 7.4.2001, s. 6.
   
      (4)  EFSA's videnskabelige rapport (2005) 53, 1-73, »Conclusion regarding the peer review of the pesticide risk assessment of the active substance dimethenamid«.
   
      (5)  EFT L 33 af 8.2.1979, s. 36. Senest ændret ved Europa-Parlamentets og Rådets forordning (EF) nr. 850/2004 (EUT L 158 af 30.4.2004, s. 7).